

OGRES NOVADA PAŠVALDĪBA

**OGRES NOVADA PAŠVALDĪBAS POLICIJA**

Reģ.Nr.90000025041, Brīvības iela 6 , Ogre, Ogres nov., LV-5001

tālrunis 65047100, fakss 65044211, e-pasts: ppolicija@ogresnovads.lv, www.ogresnovads.lv

Ogrē

### **Informācija - brīdinājums**

### **plūdu riska zonu māju iedzīvotājiem**

Plūdu rezultātā tiek krasi traucēts Jūsu normālais dzīves veids, var tikt sagrauta daļa Jums piederošo ēku un būvju, iznīcināts vai sabojāts ievērojams daudzums materiālo vērtību, bet dažreiz arī var tikt savainots vai iet bojā kāds no Jūsu tuviniekiem.

Jūs dzīvojat vietā, kurai draud applūšana un tāpēc var būt nepieciešams evakuēties. **Pirmām kārtām**, jau pirms plūdu sākuma evakuē:

**- slimniekus;**

**- invalīdus;**

**- vecākus cilvēkus;**

**- bērnus.**

Atceraties, ka savlaicīgi vēl pirms ledus iešanas laika jāizsūknē piemājas kanalizācijas akas.

Pēkšņu **plūdu** vai **evakuācijas sākumu Jums paziņos** Ogres novada pašvaldības policijas, Valsts policijas Rīgas reģiona pārvaldes Ogres iecirkņa vai Valsts ugunsdzēsības un glābšanas dienesta Rīgas reģiona pārvaldes Ogres daļas auto ar sirēnu.

Evakuācija ir paredzēta no autobusu pieturām:

**- Brīvības un Rūpnieku ielu krustojumā pie ''Rībelītes'' veikala;**

**- d/s “Dārziņi” autobusa galapunktā**;

**- Uz Rīgas - Daugavpils šosejas: - ''Urgas'';**

 **- iepretim Strautu ielai;**

 **- iepretim Fabriciusa ielai;**

 **- iepretim Vidzemes ielai.**

 **- ”Lašupes” autobusa galapunktā.**

Evakuējamajiem jāpulcējas autobusu pieturās braukšanai virzienā uz pilsētas centru.

Pirms evakuācijas atstājot savu māju (dzīvokli), **Jums obligāti**:

**- jāatslēdz elektrība (galvenais slēdzis vai drošinātāji);**

 **- jāatslēdz gāze;**

**- jāatslēdz ūdens;**

**- jānodzēš uguns kurtuvē.**

Mantas, kuras ūdens var aizskalot vai sabojāt, jānovieto ēku augšējos stāvos vai bēniņos. Dodoties uz sapulcēšanās punktiem (autobusu pieturās) **jāņem līdzi**:

 **- personu apliecinošie dokumenti;**

**- sezonai atbilstošs apģērbs;**

**- neliels pārtikas daudzums;**

**- nauda.**

Māja un dārza vārtiņi (dzīvoklis) jāaizslēdz. Sapulcēšanās punktā Jums jāpiesakās pie reģistratora. Ir atļauts braukt arī ar personisko transportu, bet obligāti jāpiereģistrējas un jāsaņem informācija, uz kurieni doties, lai izmitinātos. Neatstājiet applūdušajā ēkā vai īpašumā savus mājdzīvniekus. Nepieciešamības gadījumā tos būs iespējams īslaicīgi izmitināt Ogres dzīvnieku patversmē Indrānu ielā 9-11.

Ja Jūs dažādu iemeslu dēļ esat palikuši applūdušajā vietā, tad;

**- sekojiet līdzi vietējo masu informācijas līdzekļu sniegtajai informācijai (Ogres apriņķa ziņas, prese, interneta ziņu portāli);**

**- turiet gatavībā uzlādētu mobilo telefonu vai citus sakaru līdzekļus;**

**- pastāvīgi sekojiet ūdens līmeņa izmaiņām;**

**- gatavojiet pieejamos peldošos līdzekļus;**

**- nedzeriet nevārītu ūdeni;**

**- nelietojiet ūdenī izmirkušus produktus;**

**- esiet sevišķi uzmanīgi, lietojot elektriskos aparātus.**

Aizliegts pieskarties elektrības vadiem, svirslēdzim un citām elektrotehniskām ietaisēm bez aizsardzības līdzekļiem pret elektrisko strāvu.

Jūsu veselība un dzīvība lielā mērā ir atkarīga no Jūsu pašu apzinātas pareizas rīcības.

Ogres novada pašvaldība neuzņemas materiālo atbildību par zaudējumiem, kuri radušies nevērības un bezatbildības dēļ. **Atteikšanās no evakuācijas gadījumā par sevi un savu mantu atbildību uzņematies Jūs.**

**Nepaļaujieties panikai!**

**Informāciju** par evakuāciju Jūs varat saņemt pa tālruņiem: **65002400 vai 110**(prasīt savienot ar Valsts policijas Ogres iecirkņa dežūrdaļu) vai **112**(prasīt savienot ar VUGD Ogres daļas dežūrdaļu).

Savukārt evakuācijas laikā visu nepieciešamo informāciju varēsiet saņemt evakuēto sapulcēšanās un izmitināšanas punktos.

Ogres novada pašvaldības policijas priekšnieks U.ULMANIS